**Szám:** 1-2/2014.

4. sz. napirendi pont anyaga

Előterjesztés

Zalaszentgrót Városi Önkormányzat Képviselő-testülete

2014. február 13-i ülésére

Tárgy: Zalaszentgrót Város Önkormányzat 2014. évi költségvetési rendeletének elfogadása

Tisztelt Képviselő-testület!

A 2011. évi CXCV. törvény 24. § /2/ bekezdése alapján a jegyző által előkészített rendelet-tervezetet a polgármester nyújtja be a képviselő-testület felé, a jelenlegi napirend tárgyalásával ennek a törvényi kötelezettségnek teszünk eleget.

A benyújtott rendelet-tervezet Magyarország 2014. évi központi költségvetéséről szóló CCXXX. törvény előírásai, valamint a Képviselő-testület által 2013. év október 31-én, a 128/2013. számú határozattal elfogadott költségvetési koncepcióban megfogalmazott elvek alapján készült.

A költségvetés bevételi oldalán az idei évben is legnagyobb súllyal a központi költségvetésből származó állami hozzájárulás szerepel, amely az előző évhez hasonlóan alapvetően feladat-orientált, vagyis jellemző a feladat-finanszírozás rendszere. Ez a rendszer az előző évhez képest az „elvárt bevételek” tekintetében kedvező változást hozott, mivel az előző évhez képest 9.093 eFt-tal kevesebb elvonást jelent a városnak. Változás, hogy az idei évben a közös hivatal támogatását a székhely önkormányzat kapja meg, ez az összeg 7.496 eFt-tal kevesebb az előző évinél. A szociális és gyermekjóléti feladatok ellátása esetében a gyermekjóléti feladatok ellátását szolgáló állami támogatás szintén csökkent, az előző évi szintre történő 2.141 e Ft összegű kiegészítést a társulásban résztvevő önkormányzatok finanszírozzák. Az óvodai ellátásra kapott állami támogatás jelentősen emelkedett, de ez sem a működtetésre, sem pedig az óvodapedagógusok és a munkájukat közvetlenül segítők bérére nem elegendő, ez közel 20 millió forint hozzájárulást jelent a városnak. A gyermekétkeztetés esetében kedvező irányban változott a finanszírozás, mivel az előző évben csak a „kedvezményezett” gyermekek számát vette figyelembe a támogatási rendszer, ezzel szemben az idei évben a finanszírozási szabályok változásával az étkezési feladat ellátását finanszírozza bér- és üzemeltetési támogatás formájában, emelt támogatási összeggel. A közművelődés finanszírozása az előző évhez képest nem változott, így továbbra is a normatíván felül 17 millió forint önkormányzati hozzájárulást igényel az intézmény fenntartása. Az Egészségügyi Központ esetében a város hozzájárulása az előző évhez képest közel 14 millió forinttal csökkent, ami alapvetően a gazdaságosabb működtetés eredménye.

A saját bevételek tervezése a képviselő-testületi döntéseknek megfelelően történt, sajnos új elemmel nem bővült az előző évhez képest. A közhatalmi bevételekhez a helyi adók kerültek betervezésre a 2013. évi tervnél magasabb, de a 2013. évi ténynél alacsonyabb összeggel, mivel a túlfizetések illetve jogszabály-változások ezt tették szükségessé. A fejlesztési lehetőségek bővítése érdekében a kommunális és az építményadóból származó bevételeket a fejlesztési kiadások forrásául terveztük be.

A működési bevételeken belül legjelentősebb tételt a bérleti díjak jelentik, ezek a képviselő-testületi döntésnek megfelelően, inflációt-követően kerültek betervezésre. Az idei évben folytatódik a bérleti díjakból származó hátralékok felszámolása, biztosítva ezáltal a betervezett – és elmaradt - bevétel realizálását. A piaci helypénzek esetében – számolva az önkormányzati új szabályozás hatásával - az előző évi szint alatt terveztük a bevételt.

A 2014. évi költségvetés a folyamatban lévő pályázatokhoz kapcsolódó évközi pénzeszköz átadásokat tartalmazza: folytatódik a foglalkoztatáshoz kapcsolódó TÁMOP, a hivatali szervezetfejlesztéshez kapcsolódó ÁROP, befejezéséhez közeledik az óvodafejlesztést szolgáló TÁMOP, valamint a „Jó bor, jó szomszédság” magyar-szlovén pályázat. Évről-évre nagyobb szerepet kap és feladatot ró a hivatalra a közmunka-program, amelynek az „élő” programjaihoz kapcsolódó pénzeszköz átvételek is szerepelnek a költségvetésben.

A fejlesztési források között került számbavételre a lakossági kamatmentes kölcsönök visszafizetése, illetve azok az ingatlan eladások, amelyekről már a képviselő-testület döntött.

A 2014. évi költségvetés tervezésénél is nagy szerephez jut az előző évről származó működést illetve fejlesztést szolgáló pénzmaradvány, amelyet alapvetően működés tekintetében az évközi pályázati lehetőségek kihasználásából származó többletbevétel, valamint a közmunka-program és egyéb pályázatok előlegének év végi folyósítása idézett elő; fejlesztéseknél pedig a döntés alatt lévő pályázatok, melyeknek saját forrása a költségvetésben rendelkezésre áll. Az önkormányzati intézmények 9 millió forintot meghaladó szabad pénzmaradványa a 2014. évi feladataik ellátása érdekében bevonásra kerül.

A kiadások tervezésére a költségvetési koncepcióban meghatározottak szerint került sor, a jogszabályi előírásoknak megfelelően.

A 2013. évi CCXXX. törvény előírásai alapján a köztisztviselői illetményalap mértéke az idei évre sem változott, a közalkalmazotti bértábla szintén nem tartalmaz elmozdulást az előző évhez képest. Az óvodapedagógusok esetében a 2013. szeptemberétől megvalósult bérfejlesztés egész évre vonatkoztatva került tervezésre, valamint az idén januártól és szeptembertől esedékes bérfejlesztéshez szükséges bértömeg is betervezésre került. A közművelődési, szociális és egészségügyi intézményeknél betervezésre került az érdekeltségi alap, minden intézmény költségvetése tartalmazza az érintett dolgozók bérének minimálbérre történő kiegészítését, illetve a havi 5.000 Ft összegű étkezési utalvány fedezetét a munkaadót terhelő járulékokkal együtt. Az idei költségvetés is tartalmaz az intézményvezetők számára jutalomkeretet.

A működtetést szolgáló dologi kiadások előző évi szinten kerültek betervezésre; intézmények esetében a 2014. január 1-jétől induló új intézmény, a GESZ költségvetése tartalmaz fedezetet a karbantartásokhoz szükséges anyagbeszerzésekre. Az új intézmény működésére vonatkozóan nem álltak rendelkezésre tapasztalati adatok, amennyiben az év folyamán a tények eltérnek a tervezettől, módosításra kerül az intézmény költségvetése. Az idei évben a karbantartási célok meghatározása az egyre bővülő közmunka-programra épül, mivel ennek racionális szervezésével az önkormányzat a feladatok megoldása mellett jelentős saját forrást is megtakarít. A Gazdasági és Városfejlesztési Bizottság által – intézményi igények alapján – meghatározott karbantartások idei kiadási összege a tavalyihoz hasonlóan, közel 25 millió forintból, két ütemben valósul meg. A karbantartások megvalósításánál fontos szerep jut a GESZ-nek, illetve a közfoglalkoztatásnak, hiszen ekörben számos feladat elvégzése is közfoglalkoztatottal tervezett megvalósítani. Fontos elvárás az intézmények vezetőitől a feladatfinanszírozás betartása, melynek folyamatos kontrollját a GESZ és a Műszaki Osztály biztosítja. A közfoglalkoztatás 2014. évi tervezése még csak folyamatban van, azonban a központi finanszírozás célja ezen foglalkoztatási forma folyamatos bővítése, mely jó irányítás mellett sok hasznos eredményt nyújt a város számára. A tavalyi évben meghatározott GESZ és Zalaszentgróti Szociális és Gyermekjóléti Alapszolgáltatási Központ elhelyezését biztosító Batthyány u. 15. szám alatti, volt gimnáziumi épület belsőépítészeti karbantartási munkái is a közfoglalkoztatási program keretében valósulnak meg. A Zalaszentgróti Közös Önkormányzati Hivatal állami normatívájának felhasználása is feladatfinanszírozással terhelt, mely kötelezettség megvalósításához idén folytatódik az épület karbantartása az épület földszintjén, illetve a titkársági szárnyon. A földszinten tervezett az okmányiroda elköltözését követően az irodák karbantartása, mellyel kialakítható a bejáratnál az ügyfélfogadó helyisége. Fontos olyan irodai helyiség kialakítása, melyben megvalósítható a megyei hatóságok havi egyszeri ügyfélfogadása. Az épület fafödém szerkezete a statikai vizsgálatok szerint megerősítést igényel, melyet részenként végzünk el. A GESZ egységes elhelyezését biztosító irodák berendezéséhez részben a hivatali bútorok átadásával kívánunk segítséget nyújtani, mely a kezdeti indulást nagymértékben megkönnyíti. A titkársági részben elengedhetetlen a villamos hálózat felújítása az eddigi üzemelési zavarok megszüntetése érdekében. Az ÁROP-1.A.5-2013-2013-0057. pályázat keretében beszerzésre és beépítésre kerül a képviselői munkát megkönnyítő szavazórendszer, melynek kialakításához szükséges a helyiség erősáramú fejlesztése, a meglévő hálózat padozatban történő bővítése és a képviselői laptopok áramellátásának kialakítása. A műszakilag indokolt és szükségszerű javításokat és karbantartásokat követően elmondható, hogy a tanácsi időszakban kialakított titkárság megfelelő szakmai színvonal mellett, közfoglalkoztatott munkaerő felhasználásával a normatíva terhére megoldható. A szakmai terveink között szerepel egy egységes képet mutató ügyfélfogadó kialakítása, esetlegesen megváltozott munkaképességű személy ügyfélirányítóként történő alkalmazásával, melyet elektronikai ügyfélirányítóval is indokolt kiegészíteni. Gondoskodni fogunk az ügyfélirányító táblák kihelyezéséről is, illetve fontos a hivatali intézéshez gyereksarok kialakítsa a komfortosabb várakozás érdekében. Örömteli azon tény, hogy a közfoglalkoztatási programok keretében mára jelentős értékben sikerült gépeket, berendezéseket beszerezni (melyek közül kiemelendő a seprőgép, illetve a helyi futballklub által beszerzett nagyértékű fűnyíró is), amelyek tárolása az udvari épületben történik. Ezen értékállomány megfelelő biztonsági elhelyezéséhez szükséges a megfelelő mechanikai védelmét is biztosítani, így folytatódik az udvari rész kerítésének felállítása, mellyel elkerülhető munkaidőn kívül illetéktelen személyek udvaron történő tartózkodása, és ezzel biztosítható az irányított ügyfélforgalom kialakítása is.

A részönkormányzatok keretének meghatározása továbbra is a 4.500Ft/év/fő fejkvóta alapján került meghatározásra, de kiegészült az 1.000 eFt keretösszegű központi fejlesztési céltartalékkal.

A szociális ellátások előirányzatának tervezésére az előző évi tényadatok illetve a folyamatban lévő igények és jogszabályi előírások alapján került sor. A közmunka-program megfelelő működése jelentős megtakarítást hoz az önkormányzatnak a szociális ellátások területén is.

Az önkormányzat – lehetőségeihez mérten – támogatja a civil szervezetek pályázatait, ezért a jelenlegi tervezet tartalmazza a képviselő-testület által megítélt visszatérítendő támogatások összegeit is. Továbbra is támogatja az önkormányzat a civil szervezetek működését is, a sportszervezetek 2014. évi támogatása inflációval emelt összegben szerepel a rendelet-tervezetben.

Fejlesztések esetében prioritást élveznek a megkezdett beruházások, illetve azok, amelyek pályázatok keretében valósulnak meg. 2012. évben elkezdődött a Tekenye-Zalaszentgrót szennyvízcsatorna program előkészítése, amely KEOP pályázat keretében valósulna meg. A pályázat eredményességéről nincs döntés, ezért erre vonatkozóan fedezetet sem tartalmaz az idei költségvetés. Ugyancsak KEOP pályázati forrás bevonásával történne a Közös Önkormányzati Hivatal felújítása, de a pályázat eredményéről szintén nincs információ. A 2014. évi feladatok között szerepel a város rendezési tervének felülvizsgálata, valamint a lakossági igényeknek eleget téve játszóterek felújítása, a Katalin lakótelep szennyvíz-illetve csapadékvíz rekonstrukciója illetve városon kívül autóbusz-megálló létesítése is. A nagyobb léptékű fejlesztéseknek alapja a tervezés, ezért a jelenlegi tervezet város-rehabilitációra, vízkárelhárításra, temetők bővítésére egyaránt tartalmaz tervezési díjakat.

Tisztelt Képviselő-testület!

A jelenlegi rendelet-tervezet nem tartalmaz forráshiányt, a költségvetési bevételek és kiadások negatív egyenlege a 2013. évi pénzmaradványból finanszírozható, tehát hitel felvétele nem indokolt. Zalaszentgrót az elmúlt években is felelős gazdálkodást folytatott, ezért hitel felvételére nem került sor. A 2013. évi CCXXX. törvény 67. § (2) bekezdése szerint az önkormányzatok 2014. február 28-án fennálló adósságelemeit és ezek járulékait az állam átvállalja, hitel hiányában Zalaszentgrót ebből a „támogatásból” kimarad. Ugyancsak a 2013.évi CCXXX. tv. 3. számú mellékletének 10. pontja alapján 10 milliárd forint összegű keret áll rendelkezésre azoknak az önkormányzatoknak a támogatására, amelyek az adósságkonszolidációban nem vettek részt - ennek részletszabályait a későbbiekben BM rendelet határozza meg – a támogatásra Zalaszentgrót város is jogosult.

Tisztelt Képviselő-testület!

A jelenlegi rendelet-tervezet a 2014. január 1-től alkalmazandó új számviteli szabályok szerint került összeállításra, a költségvetési rendelet mellékletét képező táblázatokban a kiemelt előirányzatok a kötelezően alkalmazandó rovatrendnek felelnek meg.

A rendelet-tervezetben a város intézményi struktúrája is változott, mivel – a képviselő-testület döntése alapján – 2014. január 1-jétől új intézményként önállóan működő és gazdálkodó intézményként működik a Gazdasági Ellátó Szervezet, amely koncentrálja a városi intézmények gazdasági és műszaki erőforrásait, biztosítva ezzel a hatékonyabb munkavégzés lehetőségét.

A költségvetési rendelet-tervezet elkészítése során az érintettekkel folyamatos egyeztetés folyt, ezenkívül az államháztartásról szóló törvény végrehajtásáról szóló 368/2011.(XII.31.) Kormány rendelet 27. § (1) bekezdése előírja a költségvetési rendelet-tervezet egyeztetését a költségvetési szervek vezetőivel, szintén egyeztetést ír elő az 1992. évi XXXIII. törvény 6.§ (3) bekezdése a szakszervezetekkel, valamint a gazdasági kamarákról szóló 1999. évi CXXI. törvény a gazdasági kamarával. Az egyeztetések folynak, a képviselő-testületi ülésen történik róla tájékoztatás.

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**1. A rendelettervezet jelentősnek ítélt hatásai:**

a.) *A tervezet társadalmi, gazdasági, költségvetési hatásai:*

Zalaszentgrót hosszú távú fejlődése csak akkor biztosítható, ha a költségvetési politika kiszámítható és fenntartható gazdasági környezetet teremt. Ennek releváns részét képezi, hogy az önkormányzat hogyan hasznosítja a rendelkezésre álló vagyonát, költségvetésében milyen feladatokra és mennyi forrást biztosít a fejlesztéshez és a működéshez. A költésvetés tervezésében ugyanis lényegi szempont a lakosság megfelelő színvonalú közszolgáltatásokkal való ellátásának pénzügyi biztosítása.

Az önkormányzat - törvényi keretek között - a tulajdonával önállóan rendelkezik, bevételeivel önállóan gazdálkodik, az önként vállalt és a kötelező önkormányzati feladatok ellátásáról egységes költségvetéséből gondoskodik.

A helyi önállóságot anyagilag, szervezetileg és jogilag biztosító önkormányzatbarát környezetben az önkormányzat képes arra, hogy a köz megelégedésére hatékonyan igazodjon a helyi sajátosságok és igények sokszínűségéhez, az országos közfeladatok helyi érdekű megvalósításához. Az önkormányzat költségvetésének bevételei közvetett módon meghatározzák a településen élő emberek jövedelmi helyzetét. A közalkalmazottak, köztisztviselők, egyéb jogviszonyban foglalkoztatottak juttatásai, a segélyezettek ellátásai közvetett társadalmi hatással van az önkormányzat területén élőkre, az intézmények ellátottaira, az életszínvonal alakulására.

A helyi adó bevételek nagysága, a működési bevételek folyamatos beszedése befolyásolja az önkormányzat likviditását.

Az Önkormányzat tervezett éves bevételeit és a kiadásait elkülönítetten tartalmazza a rendelettervezet.

b.) *A jogszabály környezeti és egészségi következményei*:

A költségvetés rendelkezik működési kiadás (pénzeszköz átadás, illetőleg működési finanszírozás) formájában az egészségügyi és - az érvényes társulási megállapodás alapján – a szociális, valamint gyermekjóléti feladatok ellátásáról, ezáltal biztosítja az önkormányzat által közvetlenül ellátandó és az említett feladatokat érintő finanszírozások zökkenőmentes megvalósulását, mely hozzásegíti a fenti feladatokat ellátó intézményeket ahhoz, hogy fedezetük legyen ezen feladatok ellátására, mely így pozitív kihatással van településünk lakosságának egészségi állapotára, az emberi egészséghez való megfelelő színvonalú ellátás biztosítására, illetőleg szociális életkörülményeire.

c.) *A jogszabály adminisztratív terheket befolyásoló hatásai:*

A tervezet a jelenlegihez képest jelentős adminisztratív terheket nem keletkeztet, ez főként annak köszönhető, hogy az önkormányzati jogalkotásra jogszabályi előírások miatt kerül sor.

**2. A rendelet megalkotásának szükségessége, a jogalkotás elmaradásának várható következményei:**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 111. § (2) bekezdése, valamint az államháztartásról szóló 2011. évi CXCV. törvény (a továbbiakban: Áht.) 23. §-ának (1) bekezdése, 24. §-ának (2)-(4) bekezdése teszi indokolttá a jogszabály megalkotását. Megállapítható, hogy a rendelettervezet igazodik a központi jogszabályokhoz.

A Mötv. 111/A. §-a értelmében amennyiben a helyi önkormányzat a költségvetési évre vonatkozóan nem rendelkezik elfogadott költségvetéssel, a részére járó egyes támogatások folyósítása [az Áht.-ban](http://optijus.hu/loadpage.php?dest=OISZ&twhich=175837#sid256) meghatározottak szerint felfüggesztésre kerül.

**3. A rendelet alkalmazásához szükséges személyi, szervezeti, tárgyi és pénzügyi feltételek:**

A rendelet alkalmazásához szükséges személyi állomány a rendeleti javaslatban foglaltak szerinti létszámban áll az Önkormányzat és a költségvetési szervek rendelkezésére. A szükséges tárgyi és pénzügyi feltételeket a Képviselő-testület a költségvetési rendelet megalkotásával fogja tudni biztosítani. Tehát nem keletkeztet többletfeltételeket a korábbiakhoz képest.

A költségvetés végrehajtását az Áht. és a számvitelről szóló 2000. évi C. törvény előírásai szerint valósul meg.

Az önkormányzat bizottságai megtárgyalták a 2014. évi költségvetési rendelet-tervezetet, a Szociális Bizottság 1/2014.(II.04.) számú határozatával, a Gazdasági és Városfejlesztési Bizottság a 4/2014.(II.03) számú határozatával, a Humán Ügyek Bizottsága a 4/2014.(II.03) számú határozatával a képviselő-testületnek elfogadásra javasolja.

A Pénzügyi és Ügyrendi Bizottság az államháztartásról szóló törvény végrehajtási rendeletének 27. § (2) bekezdése alapján az önkormányzat 2014. évi költségvetési rendeletét a mellékleteivel, részletes anyagával együtt áttekintette és a 8/2014.(II.06.) számú határozatával elfogadta. Megállapította, hogy a költségvetési rendeletben reális célok kerültek meghatározásra, az a jelenlegi formájában végrehajtható. A rendeletet tárgyaló bizottságok döntéseiről szóló határozatok beépítésre kerültek a 2014. évi költségvetési rendelet-tervezetbe. A Pénzügyi és Ügyrendi Bizottság az előkészített rendelet-tervezetet megtárgyalásra, azt követően elfogadásra javasolja.

Kérem a Tisztelt Képviselő-testületet, hogy az előterjesztést – 1-3. számú mellékleteivel együtt - a rendelet-tervezettel együtt megtárgyalni, majd a Zalaszentgrót Városi Önkormányzat 2014. évi költségvetésről szóló rendeletét megalkotni szíveskedjen.

Zalaszentgrót, 2014. február 10.

|  |  |
| --- | --- |
|  | **Baracskai József**  **polgármester** |

Az előterjesztés a törvényességi

előírásnak megfelel.

|  |  |
| --- | --- |
|  | Dr. Simon Beáta  jegyző |